2015.10.31

Sajtóközlemény

INNOVATÍV FEJLESZTÉSEK A VIGANÓ ISKOLÁBAN

**A Viganó Alapfokú Művészeti Iskola azzal a céllal pályázott a ’TÁMOP-3.1.4.C-14 Innovatív Iskolák fejlesztése 2. ütem’ című konstrukcióban, hogy az oktatási intézmény oktatási és képzési színvonalát növeljük, a tanulók nyelvi készségeit fejlesszük, a tanulókat egészséges életmódra neveljük, valamint a pedagógusok szakmai fejlődését biztosíthassuk. A pályázat keretében iskolánk 11,7 millió forint támogatást nyert el, mely projekt az Európai Unió támogatásával jött létre.**

A projekt kapcsán négy tábort rendeztünk. Az első táborunk egy sporttábor volt 2015. 06.04-06.07-ig, ahol 30 fő vett részt 4 pedagógus kíséretében. A tábort Tápiószentmártonban rendeztük meg, ahol rendelkezésünkre állt minden, ami egy aktív táborhoz szükséges (sportcsarnok, sportszerek, uszoda, stb.). A táborban a táncoktatás mellett nagyhangsúlyt kapott a sport, játékos vetélkedők, foci, kézilabda. labdajátékok formájában. Pihenés képen a gyerekek délutánonként kézműves foglalkozásokon vehettek részt, ahol az elkészült kézműves termékeket hazavihették ajándékba. A tábor végén egy közös strandolással zártuk a nagyszerű programsorozatot.

A második tábort Szolnokon a Tisza Ligetben rendeztük meg 2015. 06.15-.06.19. között. Ezt a tábort a természet megismerésére használtuk fel, a néptánc tanulása mellett. A helyszín tökéletes választás volt a természet megismeréséhez, a Tisza közelségével, a természetvédelmi őserdő ottlétével. A gyerekek a táncok mellett megismerkedtek a Tisza élővilágával, az erdőben élő madarakkal, és a tanyasi állattartással, állatvilággal. A tanulók részt vettek íjászaton, minden délután kézműves foglalkozás volt számukra, ahol az elkészült kézműves termékeket hazavihették ajándékba. Egy tiszai hajókirándulás révén közelről is megismerhették a Tisza élővilágát. A táborban 114 gyermek és 6 pedagógus vett részt akik felejthetetlen élményekkel gazdagodtak.

A harmadik nyelvi táborunkat Jászberényben rendeztük 2015. 06.23-06.27 között. Ebben a táborban az angol nyelvtudás fejlesztését tűztük ki célul. A néptánc oktatások és a vetélkedők lebonyolítása angol nyelven történt, valamint az esti elméleti vetélkedőkön is angol feladatokat oldottak meg a gyerekek. A táborban igyekeztünk odafigyelni a különböző korosztályok különböző nyelvi tudásra, ezért differenciált oktatás keretein belül megpróbáltunk mindenkit tudásának megfelelően oktatni, segíteni a fejlődésben. Délutánonként a gyerekek kézműves foglalkozásokon vehettek részt, ahol az elkészült kézműves termékeket hazavihették ajándékba. A tábor végét egy közös strandolással zártuk. A táborban 37 gyermek és 3 fő pedagógus vett részt.

A negyedik ökotáborunkat szintén Jászberényben rendeztük meg 2015.08.03-08.07. között. A táborban a táncoktatás mellett nagy hangsúlyt fektettünk a környezet tudatosság fejlesztésére, ezen belül szelektív hulladékgyűjtés fontosságára, és a növények, élővilág fontosságára. A diákokat előadások keretein belül játékos formában igyekeztünk informálni a környezet fontosságáról és arról mit tehetnek azért, hogy környezetük hosszútávon is élhető és szép legyen. A táborban több koncert és előadás is megtekinthető volt, melybe bele szőttük a környezeti nevelést. Az egyik délután a gyerekekkel közösen szemetet szedtünk a tábor közvetlen környezetében, majd lovagláson vehettek részt a gyerekek. Délutánonként a gyerekek kézműves foglalkozásokon vehettek részt, ahol az elkészült kézműves termékeket hazavihették ajándékba. A táborban 50 gyermek és 4 pedagógus vett részt.

2015. június 20-án egy egészségnapot szerveztünk a gyerekeknek, ahol a diákok több állomáson ismerkedhettek meg az egészséges életmóddal és segítséget kaphattak az életük egészségesebbé tételéhez. Íjászkodhattak, megismerkedhettek a reform konyhával, pszichológussal beszélgethettek a káros szenvedélyekről, egy általános egészség felmérésen vehettek részt, valamint játékos sportvetélkedőn vehettek részt.

A pályázati forrásból iskolánk két pedagógusa továbbképzésen vehetett részt, mely a továbbiakban pedagógusi munkájukat javítja.

A projekt keretein belül több tárgyi eszközt is vásárol a Viganó Alapfokú Művészeti Iskola, melyek szükségesek voltak a programok sikeres lebonyolításához. Ezek az eszközök a jövőben is segíteni tudják az iskolánk sikeres működését és hozzájárultak az intézmény innovatív fejlődéséhez.

A programunk célja az egészséges életmódot támogató életmódtényezőket befolyásoló pozitív közösségi minták terjesztése volt. A 11,7 millió forint európai uniós támogatás iskolánk számára kiemelkedő jelentőségű volt, hiszen tanulóink részére olyan programokat tudtunk biztosítani, amely hozzájárul az egészséges testi és lelki fejlődéséhez, továbbá pedagógusaink pedagógus-továbbképzésen vehettek részt, ezzel is biztosítva a program hosszú távú fenntartását.

A projekt az Európai Szociális Alap támogatásával valósult meg.

**További információ kérhető:**

Szűcsné Urbán Mária igazgató

Elérhetőség: viganoiskola@gmail.com